b'\n_START_ARTICLE_\nNiko Lukovi\xc4\x87\n_START_PARAGRAPH_\nNiko Lukovi\xc4\x87 (Pr\xc4\x8danj, 21. o\xc5\xbeujka 1887.  - Kotor, 15. velja\xc4\x8de 1970.), povjesni\xc4\x8dar i katoli\xc4\x8dki sve\xc4\x87enik iz Crne Gore, ispovjeditelj pobunjenih mornara u Boki Kotorskoj, osu\xc4\x91enih na smrt._NEWLINE_Bio je utjecajni i cijenjeni sve\xc4\x87enik koji su se bavio publicistikom, povije\xc5\xa1\xc4\x87u i politi\xc4\x8dkim opredjeljenjima.\n_START_SECTION_\n\xc5\xbdivotopis\n_START_PARAGRAPH_\nU Pr\xc4\x8dnju poha\xc4\x91ao pu\xc4\x8dku \xc5\xa1kolu, u Kotoru gimnaziju, a u Zadru je zavr\xc5\xa1io studij Bogoslovije 1910. godine. U prvom svjetskom ratu mobiliziran kao vojni sve\xc4\x87enik i raspore\xc4\x91en u Trebinje i Kotor. Iskazivao je nemalu privr\xc5\xbeenosti ulasku u jugoslavensku zajednicu. \xc5\xbdupnik u Pr\xc4\x8dnju, u Kotoru kanonik i katehet od 1935. godine. Sudionik antifa\xc5\xa1isti\xc4\x8dke borbe u drugom svjetskom ratu. Poslije rata u politici. 1945. bio \xc4\x8dlan Ustavotvorne skup\xc5\xa1tine. Zastupnik u Narodnoj skup\xc5\xa1tini Crne Gore od 1946. do 1954. godine. _NEWLINE_Bavio se povije\xc5\xa1\xc4\x87u Boke Kotorske: pomorstva, kulturom i umjetno\xc5\xa1\xc4\x87u, djelovanjem Katoli\xc4\x8dke crkve na tome podru\xc4\x8dje te pripadno\xc5\xa1\xc4\x87u Boke Kotorske hrvatskom povijesnom i kulturnom korpusu. Lukovi\xc4\x87eva bibliografija ima preko 150 naslova objavljenih u raznim \xc4\x8dasopisima, zbornicima i novinama. Objavio vi\xc5\xa1e knjiga i bro\xc5\xa1ura (Postanak i razvitak trgova\xc4\x8dke mornarice u Boki Kotorskoj (1930), Zvijezda mora: \xc5\xa1tovanje Majke Bo\xc5\xbeje u kotorskoj biskupiji (1931), Kotor u doba humanizma i renesanse (1933), Pr\xc4\x8danj: historijsko-estetski prikaz (1937), Boka Kotorska (1951), Bla\xc5\xbeena Ozana Kotorka (1965).) i niz \xc4\x8dlanaka razli\xc4\x8ditih tema. Istra\xc5\xbeivanja i povijesne rasprave objavio u zadarskoj novini Smotri dalmatinskoj i dr.. Unutarnje ure\xc4\x91enje \xc5\xbeupnja crkva  u Pr\xc4\x8dnju duguje don Niki Lukovi\xc4\x87u, a osobito se isti\xc4\x8de zbirka od 20 zavjetnih slika pr\xc4\x8danjskih jedrenjaka. \xc5\xbdupna crkva Ro\xc4\x91enja Bla\xc5\xbeene Djevice Marije (Bogorodi\xc4\x8din hram) sadr\xc5\xbei slike predstavnika venecijanske \xc5\xa1kole, dragocjene ikona, predmeta od srebra i zlata i drugih crkvenih dragocjenosti. Pored njih su djela poznatih kipara i slikara, Me\xc5\xa1trovi\xc4\x87a, Tomanovi\xc4\x87a, Lubarde, Rosandi\xc4\x87a, Radau\xc5\xa1a, Milunovi\xc4\x87a, Stojanovi\xc4\x87a, Mitri\xc4\x87a, \xc4\x90uranovi\xc4\x87a i ostalih. U crkvi je slu\xc5\xbebovao \xc5\xa1ezdeset godina. Pinakoteka samostana sv. Nikole u Pr\xc4\x8dnju zaslugom don Nike Lukovi\xc4\x87a ima ure\xc4\x91enu zbirku portreta pr\xc4\x8danjskih kapetana iz 18. i 19. stolje\xc4\x87a. Lukovi\xc4\x87 je va\xc5\xbeio kao \xc4\x8dovjek \xc5\xa1iroke kulture, avangardnih pogleda shva\xc4\x87anja i poteza, neumorni propovjednik bratstva me\xc4\x91u narodima. Za rodnu Boku Kotorsku koju je toliko prou\xc4\x8davao zalagao se za njen razvoj i afirmiranje Boke Kotorske kao turisti\xc4\x8dkog odredi\xc5\xa1ta i promid\xc5\xbebu njene bogate kulturno povjesne ba\xc5\xa1tine.'